謝蘇州史君張子儀尚書贈衣服送酒錢
作者：楊萬里
朝代：宋

paragraphs: 香山老益窶，欲賣宅與田。
荆南贈春服，侍中送酒錢。
何如韋蘇州，一日兼兩賢。
酒錢隨春服，併至南溪邊。
寄物已不輕，意更在物先。
僕也拙生理，巧亦營不前。
病廢非爲高，拋官餘十年。
紙田蝸牛廬，縱賣誰作緣。
故人豈云少，衮衮青雲端。
王弘不可作，范叔空自寒。
忽攬蘇州書，冷窗回春暄。
急褫九月絺，徑追八酒仙。
竹煙爲我喜，波月爲我妍。
籬菊凍不花，一笑亦粲然。
醉中化爲蝶，飛墮虎丘山。
齊雲已在眼，忽然遠於天。